Sveitarstjórn Tálknafjarðarhrepps segir í ályktun um samgönguáætlun til 5 ára og samgönguáætlun til 15 ára að mikilvægt væri að gera ráð fyrir jarðgöngum á sunnanverðum Vestfjörðum til þess að bæta samgöngur á svæðinu . Er sérstaklega nefnt að jarðgöng þurfi undir Mikladal milli Tálknafjarðar og Patreksfjarðar og einnig jarðgöng undir Hálfdán og Kleifaheiði . Ályktunin í heild : Sveitarstjórn Tálknafjarðarhrepps leggur áherslu á mikilvægi þess að auka framlög til viðhalds á vegakerfinu til að mæta brýnni þörf á styrkingum , endurbótum og viðhaldi á bundnu slitlagi á vegum . Sérstaklega er brýnt að tryggja viðhaldsfé í vegi á sunnanverðum Vestfjörðum þar sem úttekt Vegagerðarinnar á klæðningum á Vestfjörðum í júní 2019 sýndi fram á að ástand Bíldudalsvegar er svo slæmt að hann er talinn ónýtur vegur og þarfnast endurbyggingar og styrkingar . Einnig tekur sveitarstjórn Tálknafjarðarhrepps undir áherslur bæjarstjórnar Vesturbyggðar í bókun þeirra frá 11.12.2019 varðandi framkvæmdir á Bíldudalsvegi að þær verði færðar á 1. tímabil áætlunarinnar og fari fram samhliða framkvæmdum á Vestfjarðavegi um Dynjandisheiði . Jafnframt ítrekar sveitarstjórn Tálknafjarðarhrepps ályktun frá 4. haustþingi Fjórðungssambands Vestfirðinga 25. og 26. október 2019 þar sem ályktað var um mikilvægi þess að gert væri ráð fyrir frekari jarðgangakostum á Vestfjörðum með áherslu á sunnanverða Vestfirði . Vegurinn um Mikladal er löngu orðinn úr sér genginn og mikilvægt að þar verði farið í jarðgangagerð sem fyrst til að tryggja öruggar samgöngur milli samfélaga á sunnanverðum Vestfjörðum auk jarðganga undir Hálfdán og Kleifaheiði . Sveitarstjórn Tálknafjarðarhrepps ítrekar einnig mikilvægi þess að fjármagn í hafnarbætur verði tryggt og aukið enn frekar frá því sem nú er þar sem ljóst er að hafnaframkvæmdir og endurbætur á höfnum eru víða orðnar mjög aðkallandi og fjárþörf til þeirra orðin mikil .